En ny spiller har meldt sig på banen i kampen mellem de lockoutede lærere og Kommunernes Landsforening (KL).

På femte dag med tomme klasseværelser truer bevægelsen Anonymous med at få KLs hjemmeside til at smelte ned.

"Det er ikke acceptabelt at lockoute lærerne. De har ikke engang haft mulighed for at forhandle. Det er simpelthen for dårligt," siger Anonymous i et klip, der ligger på youtube.com under overskriften OPERATION LOCKOUT.

Og truslen stopper ikke her. De politiske partier skal heller ikke vide sig for sikre.

"Vi Anonymous har derfor valgt at tage alle de partiers hjemmesider ned, som har haft indflydelse på forhandlingerne. Vi er skuffede over jer," siger en forvrænget stemme i klippet.

Truslen overrasker ikke Shehzad Ahmad, der er chef for et af statens varslingscentre for IT og sikkerhed.

"Det de gør er, at de stresser en hjemmeside. Du kan sammenligne det med, når Billetnet frigiver billetter til en koncert, og hjemmesiden går ned. Anonymous vil altså sørge for at overbelaste i det her tilfælde KLs hjemmeside," siger han.

Angrebet kan blive et i en lang række fra bevægelsen.

"Vi så det jo også under konflikten mellem 3F og Vejlegården, hvor 3Fs hjemmeside blev lagt ned. Det fik konsekvenser for en del dagpengemodtagere," forklarer Shehzad Ahmad.

Ifølge Anonymous begynder det første angreb om 48 timer.